Imtella' Marzu 23, 2021 - Aġġornata 23 Ta' Marzu, 2021 7:48pm Rapport: Fiorella Pace Il-Qorti ddikjarat li hemm biżżejjed provi biex l-erba' akkuzati mixlija bil-qtil tal-avukat Carmel Chircop u l-ġurnalista Daphne Caruana Galizia, jitpoġġew taħt att ta' akkuża. Din id-deċiżjoni ttieħdet fi tmiem ix-xhieda ta' Vince Muscat, magħruf bħala l-Koħħu, fil-kumpilazzjoni tax-xhieda fil-konfront tal-aħwa Robert u Adrian Agius magħrufa bħala tal- Maksar, Jamie Vella u George Degiorgio. Fix-xhieda tiegħu llum, Vince Muscat ta d-dettalji tal-qtil tal-Avukat Carmel Chircop fl-2015. Vincent Muscat, magħruf bħala l-Koħħu u li qed jixhed bi proklama fil-kumpilazzjoni dwar il-każ tal-aħwa Robert u Adrian Agius, magħrufa bħala Ta' Maksar, Jamie Vella u George Degiorgio, qal li għas-sehem tiegħu fil-qtil tal-Avukat Carmel Chircop kien irċieva €20,000. Muscat xehed li sa fejn jaf hu r-raġuni li waslet għall-qtil kienet li Adrian Agius kellu jagħti lill-Avukat Chircop madwar €500,000. Il-Koħħu spjega kif għamlu l-għassa lill-Avukat Carmel Chircop għal madwar 6 ġimgħat sakemm sabu fejn joqgħod, fejn kien imur jieħu kafe' u fejn kellu l-garaxx. Spjega li Jamie Vella kellu karozza misruqa li kienet tinżamm f'garaxx li kien jikri l-Koħħu stess f'Santa Venera. Dakinhar tad-delitt irrakkonta li marru bil-karozza ta' Vince Muscat sal-garaxx ta' Santa Venera, hu, Jamie Vella u George Degiorgio. Minn hemm telqu bil-karozza misruqa b'George Degiorgio jsuq, u fuq wara Vince Muscat u Jamie Vella. Muscat xehed li minn Santa Venera waslu fid-daħla tal-garaxxijiet f'Birkirkara, niżlu bil-karozza fil-livell fejn Chircop kellu l-garaxx, u malli l-avukat beda jiftaħ il-bieba tal-garaxx, George Degiorgio saq qrib tiegħu b'tali mod li Jamie Vella b'distanza ta' metru u nofs, spara bejn 4 u 5 tiri fuq Carmel Chircop. Vince Muscat qal li l-arma li ġab Jamie Vella kienet kulur il-fidda u magħmulha b'mod li l-balal ma jaqgħux barra imma jibqgħu fl-arma. Xehed li dan sar bil-ħsieb li ma jkun hemm l-ebda evidenza għall-pulizija. Il-Koħħu spjega li wara d-delitt, George Degiorgio saq sal-garaxx ta' Santa Venera, ħarġu l-karozza ta' Vince Muscat, u minn hemm Vince saqhom sa appartament ta' Jamie Vella f'Santa Venera stess. Hemmhekk huma nħaslu, biddlu l-ħwejjeġ u tefgħuhom f'boroż kbar tal-iskart u wara Vince u George marru jarmuhom fil-Ħamrun. Spjega li l-arma remewha iktar tard fil-Marsa. Intant, fil-bidu tax-xhieda, il-Koħħu qal li fl-2019 kien kellmu avukat magħruf waqt li kien il-ħabs u qallu biex imur miegħu l-kwartieri ġenerali tal-pulizija. Hemm huma ltaqgħu mas-Supretendent, dak iż-żmien Spettur, Keith Arnaud, u dan l-avukat qal lil Vince Muscat biex ibiddel il-verżjoni tiegħu kontra Melvin Theuma. Muscat qal li dan l-avukat qallu li jekk ma jiġrix hekk, il-familja tal-avukat u ta' Vince kienu se jkunu f'periklu. Vince Muscat qal li ma riedx ibiddel il-verżjoni u sostna li minn dakinhar ma rahx iżjed lil dan l-avukat. Dwar dan xehed is-Supretendent Arnaud li ikkonferma dak li qal Vince Muscat u Arnaud sostna li kien talab lil dan l-avukat jgħidlu jekk għandux theddid biex filkaż jinvestigah, imma l-avukat qallu li ma setax jgħidlu. Il-Qorti, ippreseduta mill-Maġistrat Caroline Farrugia Frendo, iddikjarat li hemm biżżejjed provi biex l-erba' akkuzati mixlija jitpoggew taħt att ta' akkuża. Ara pass pass dak kollu li seħħ fil-Qorti llum: L-erba' akkużati mixlijin bil-qtil tal-Avukat Chircop u Caruana Galizia jitqiegħdu taħt att ta' akkuża